[Luister] Roem wink vir ‘kaas bra’Jean du Plessis, oftewel Jan Bloukaas, saam met Inhoud Huis se Jacomien de Villiers en Johan Vorster (Foto: Facebook) Hy hou nie meer van kaas as die gewone man op straat nie, sê Jean du Plessis – die jong man agter die “Kaas bra”-liedjie wat soos ŉ veldbrand op sosiale media versprei het. Du Plessis het pas ŉ platekontrak-ooreenkoms met Inhoud Huis geteken wat verantwoordelik is vir talle van Suid-Afrika se groot kunstenaars soos Karlien van Jaarsveld, Bok van Blerk, Jo Black en Dewald Wasserfall. Dié matriekleerder aan die Hoërskool Tygerberg in Kaapstad het Donderdag aan Maroela Media vertel hy maak nog sin van die sukses wat dié liedjie behaal het. ŉ Video vir dié liedjie is al meer as 200 000 keer op YouTube gekyk, en “Kaas bra” het die onderwerp van verskeie video’s en geanimeerde beelde geword wat bykans almal op sosiale media aan die gons het. “Ek en my pelle wou voor die eindeksamen verlede jaar nie vir ŉ Engelse vraestel leer nie. Ek wou toe sommer ŉ liedjie maak oor presies hóé graag ons nié wil leer nie. ‘Kaas bra’ is toe geskep,” sê hy. Du Plessis – wat homself nou Jan Bloukaas gedoop het – vertel hy maak al sy lewe lank musiek. “Ek gebruik sagteware op my rekenaar. Ek neem basies net klank op met my selfoon, en dan trek ek dit in die rekenaar in en maak musiek daarvan. ‘Kaas bra’ is maar een van my meer snaakse liedjies, ek doen ernstiger liedjies ook.” Dié platekontrak by Inhoud Huis gaan sorg dat hy nog vir báie lank musiek maak. “Ek wil iets nuuts en vars aanbied, en gaan daarom voort om elektroniese musiek te vervaardig. Maar daar is ook meer ernstige musiek waarby mense ook sal aanklank vind. Ek is opgewonde oor die toekoms.” Jacomien de Villiers van Inhoud Huis het aan Maroela Media gesê die organisasie het baie talent in Du Plessis gesien, en glo dat hy nog groot hoogtes gaan bereik. “Mense se reaksie op sy liedjie was ongelooflik. Hy het ŉ ongelooflike talent en skep self – dit is iets wat nie baie kunstenaars kan doen nie. Ons sien baie daarna uit om saam met hom te werk in die toekoms.”